
Julie Danvers

Da pappa kom hjem

Oversatt av Barbro Tveite

MINISERIE: HVIT SAND, HVITE FRAKKER


Drøm deg bort til Karibias hete sol og turkisblå hav! På de paradisiske øyene kjemper leger for å redde liv – samtidig som de setter sine egne hjerter på spill. Dette er del to i miniserien Hvit sand, hvite frakker.

Julie Danvers vokste opp på landsbygda omgitt av jordbruksland. Selv om tettstedet var lite, bød det på mange muligheter til å få brukt fantasien, i tillegg til et utmerket bibliotek. Ved hjelp av bøker opplevde Julie mange eventyr mens hun befant seg i sitt eget hjem, og kjærligheten til bøker har aldri tatt slutt. Hun elsker å skrive om helter og heltinner som er eventyrlystne, glødende opptatt av en god sak og ser etter det beste i seg selv og andre.


Til Charlotte, som alltid ser potensialet i ting. 


1

«Kom igjen, Maisie! Spark! Du klarer det!»

Willow Thompson holdt i de små hendene til den tre år gamle datteren sin mens Maisie gjorde sitt beste for å holde seg flytende. Stranden ved huset deres på øya Saint Victoria var et ideelt sted å lære å svømme, for bukten var beskyttet mot de store bølgene fra Det karibiske hav.

Willow kunne ha valgt å bo i en leilighet som tilhørte arbeidsplassen hennes. Hun var sykepleier ved The Island Clinic, en privatklinikk i Karibia som hadde spesialisert seg på å tilby noen av de rikeste og mest berømte pasientene i verden førsteklasses medisinsk behandling. Klinikken roste seg nesten like mye av sin evne til å tilby pasientene luksus, og også boligene for de ansatte var råflotte.

Men selv om Willow satte pris på eleganse, likte hun enda bedre å ha balanse mellom jobb og privatliv. Det lille huset hun leide ga Willow avstanden hun trengte til jobben. Selv om hun elsket jobben som sykepleier, var noe av grunnen til at hun hadde tatt imot stillingen, at hun kunne legge jobben bak seg når arbeidsdagen var slutt og fokusere på å være sammen med datteren. Willow ville at datteren skulle få oppleve fordelene ved å vokse opp i Karibia, noe som for øyeblikket omfattet svømmeundervisning.

De fleste på øya lærte å svømme nesten før de kunne gå, men Willow og Maisie hadde ikke flyttet til Saint Victoria før i fjor. For noe som føltes som hundrede gang, tenkte Willow på hvor riktig det hadde vært å flytte fra leiligheten nord i London til solfylte Karibia. I London ville hun ikke hatt råd til svømmeundervisning. Med lønnen som intensivsykepleier og det lille beløpet hun fikk utbetalt fra legatet som bestemoren hadde opprettet til fordel for Maisie før hun døde, var det aldri særlig mye igjen etter at leien og barnehagen var betalt.

Willow hadde bodd hele livet i Islington og vokst opp hos bestemoren. Selv om de ikke hadde mye, hadde hun aldri følt seg fattig, for bestemoren hadde alltid fått henne til å føle seg elsket. Men etter at Willow ble alenemor, forsto hun hvor stort gap det var mellom de rike og de fattige. Hun måtte stadig nekte Maisie ting som de andre i barnehagen fikk. Verre var det at Willow etter å ha jobbet hele dagen, bare fikk noen få timer sammen med henne. Hun hadde lengtet så lenge etter å bli mor, men det føltes som om hun gikk glipp av barndommen til Maisie. Dråpen som fikk begeret til å renne over, var da hun hentet Maisie i barnehagen og fikk vite at datteren hadde sagt sitt første ord. Willow ble fortvilet over at hun ikke hadde vært til stede. Den kvelden innså hun at hun og Maisie trengte en forandring. Til å begynne med var hun usikker på hva forandringen skulle bestå i, men hun visste at den måtte være mest mulig annerledes enn London.

Saint Victoria oppfylte absolutt det kravet. Det turkise vannet og den uendelige, blå himmelen var en sterk kontrast til skyene og luftforurensningen i London. Huset ved stranden var lite, men hyggelig. Som mange hus i Karibia sto det på påler som beskyttelse mot oversvømmelse og orkaner. Bakdøren førte rett ut på stranden, som var alle småbarns drøm, med klart, rolig vann, perfekt til å svømme i.

Men selvfølgelig måtte de først lære å svømme. Maisie rynket pannen og konsentrerte seg mens hun sparket fra i vannet.

Willow hadde visst at hun måtte lære Maisie å svømme så fort som mulig, men de hadde raskt støtt på et problem: Maisie kunne sparke med bena, men hun nektet å legge hodet ned i vannet. Willow løftet henne opp i stående stilling.

«Vennen min, du må legge hodet ned i vannet hvis du skal lære å svømme.»

«Jeg vil ikke.»

«Mamma klarer det. Ser du?» Willow stakk hodet under vann. «Det er ikke vanskelig. Det føles deilig.»

Underleppen til Maisie begynte å skjelve, og Willow visste at hun sannsynligvis kom til å begynne å gråte. Maisie var vanligvis et medgjørlig barn som sjelden protesterte, med mindre hun var engstelig eller trengte å beroliges. Willow visste at hvis hun begynte å gråte, kom hun ikke til å stanse før hun hadde grått en god stund.

Kanskje de hadde vært lenge nok ute i vannet for i dag. Willow ville at svømming skulle være en morsom opplevelse for Maisie, sånn at hun skulle føle seg trygg i vannet.

«Det er kanskje nok svømming for i dag. Løp opp til huset og hent strandlekene dine. Lag et sandslott.»

Maisie smilte og løp av gårde.

Som alltid gledet Willow seg over å se Maisie bli glad, men hun ble også litt usikker. Hadde hun gjort det rette ved å gi så lett etter? Hun ville ikke at Maisie skulle føle seg presset til å gjøre noe hun var redd for, men på den annen side hadde barn behov for å bli utfordret. Ville det skape problemer i fremtiden hvis hun alltid ga etter med en gang underleppen til Maisie begynte å skjelve? Willow ville at datteren skulle bli sterk. Hvis hun var for ettergivende, ville kanskje datteren begynne å tro at hun ved å gråte kunne unngå alt som var ubehagelig.

Å, hvem er det jeg prøver å narre? Maisie snurrer meg allerede rundt lillefingeren, og det vet hun antakelig.

Willow lurte på om hun alltid ville komme til å lure på om hun presset Maisie for hardt eller for lite. Selv om hun aldri hadde angret på beslutningen om å bli alenemor, var noe av det vanskeligste ved det å lære å stole på intuisjonen sin. Bestemoren døde kort tid etter at Maisie ble født, og Willow hadde ikke andre slektninger hun kunne spørre til råds. Det var i slike situasjoner hun lengtet etter en som kunne være en støtte for henne. En hun kunne stole på.

Det var en fin drøm, men Willow var et praktisk menneske. Drømmen om en mann til seg selv og en far til Maisie kom sannsynligvis aldri til å bli mer enn en drøm.

Hun hadde alltid hatt lyst på barn. Som sykepleier hadde hun sett gleden som nyfødte ga foreldrene sine. Dessuten hadde hun sett hvordan familiemedlemmer støttet hverandre i vanskelige tider. Men Willow hadde alltid følt seg som en outsider når hun så familier trøste hverandre. Hjemme hadde det bare vært henne og bestemoren, og da bestemoren døde, var det ingen som hadde trøstet Willow.

Det hadde føltes spesielt å vokse opp hos bestemoren, men også ensomt. Willow hadde alltid lurt på hvordan det ville vært å vokse opp i en stor familie med søsken og søskenbarn. Hun hadde lyst på mange barn, og hun hadde lenge trodd at Jamie, ungdomskjæresten, drømte om det samme som henne.

Jamie hadde alltid sagt at han også hadde lyst til at de skulle gifte seg og få mange barn, men han ville vente til det rette tidspunktet. I åtte år ventet Willow mens Jamie gjennomgikk karriereendringer og mange av vennene hennes giftet seg og fikk barn. Til slutt, etter bryllupet til den beste venninnen hennes, fant hun ut at hun hadde ventet lenge nok. Hun spurte Jamie om nøyaktig når de skulle gifte seg.

«Det haster da ikke», svarte han. «Vi har all verdens tid.»

Men Willow visste at det ikke stemte. Foreldrenes alder kunne påvirke barnets helse. Selv om hun hadde sett mange kvinner i førtiårene føde friske barn, ville hun gjerne unngå å utsette seg for økt risiko. Hvis hun og Jamie skulle få barn sammen, ville hun at det skulle skje snart.

Det var da Jamie lot bomben falle. Han hadde ikke lyst på barn. Han hadde aldri hatt lyst på det. Hun spurte ham om hvorfor han ikke hadde fortalt det.

«Du har snakket i årevis om å få barn», svarte han. «Hvordan kunne jeg fortelle deg at jeg har innsett at jeg ikke hadde lyst på barn? Jeg trodde du ville gjøre det slutt hvis du fikk vite sannheten. Det virket lettere å la være å si noe til det ble for sent. Jeg ville bare at vi skulle fortsette å være sammen.»

Forklaringen hans gjorde alt mye verre. Det føltes som om hun var i ferd med å glippe taket i drømmen om en stor familie, men det verste var at hun følte seg manipulert og sviktet.

Etter åtte år i et forhold følte hun seg keitete og usikker på datingfronten. Det hjalp ikke at tilliten til menn – og seg selv – hadde fått seg en skikkelig knekk. Hun var sikker på at hun aldri ville komme til å stole nok på en mann til å gå inn i et forhold igjen.

Men hun ga ikke opp drømmen om å få barn. Hvis det var noe bestemoren hadde lært Willow, var det aldri å la hindringer komme i veien. Det fantes mer enn én måte å få barn på.

Bestemoren hadde gitt sin uforbeholdne støtte til Willows beslutning om å få barn via donorinseminasjon. Willow lot seg ikke skremme av tanken på å bruke en anonym sæddonor, for hun visste hvor grundig klinikker undersøkte helsen til donorer. Jo mer hun tenkte på det, jo sikrere ble hun på at hun ville bli alenemor.

Det hadde plutselig oppstått et problem. Rett etter insemineringen ble hun oppringt av direktøren for klinikken. Ved en feil hadde klinikken brukt sæd fra en mann som hadde kreft og hadde fått fryst ned sæd på grunn av virkningen som cellegiftbehandling kunne ha på fertiliteten.

Willow ble først sjokkert over at klinikken kunne begå en slik feil, og hun ble bekymret for at donoren ikke var blitt undersøkt for arvelige helseproblemer. Men klinikken informerte henne om at donoren hadde hatt føflekkreft, en kreftform som ikke var arvelig. Det kom ikke til å få noen betydning for barnet. Likevel måtte de også underrette donoren om det som hadde skjedd.

Willow likte ikke tanken på det, men hun visste at hvis situasjonen hadde vært omvendt – hvis hun hadde vært biologisk mor til et barn der ute et sted – ville hun ha ønsket å få vite om det. Donoren kom antakelig til å få et like stort sjokk som hun hadde fått. Uansett, det eneste som spilte noen rolle for henne, var at hun fikk et sunt og friskt barn. Hun bestemte seg for å gi klinikken tillatelse til å gi donoren kontaktopplysningene hennes i tilfelle han ville diskutere den uvanlige situasjonen deres, eller i tilfelle han ville treffe barnet sitt.

Men donoren hadde ikke vist noen interesse for å treffe henne, verken da eller etter at hun noen måneder senere ga tillatelse til at han kunne underrettes om Maisies fødsel. Det var helt greit for henne.

Bortsett fra den lille feiltakelsen hadde graviditeten gått forbausende greit. Hun og bestemoren ble helt forgapt i Maisie fra første stund, og bestemoren hadde til og med puttet sparepengene sine i et legat til fordel for Maisie før hun døde.

Willow hadde visst at med bestemorens gode eksempel ville hun klare å skape et godt hjem for barnet sitt. Maisie ga henne mer glede enn hun noensinne hadde forestilt seg.

Hun syntes at hun og Maisie hadde klart seg bra. Flyttingen til Karibia hadde endret livet deres til det bedre på alle måter. Det var langt borte fra London, men London var fylt av minner om Jamie som Willow var glad for å legge bak seg.

Willows søking etter en forandring hadde ført henne til The Island Clinic. Først hadde hun vært skeptisk til å jobbe ved en institusjon som behandlet berømte personer. Hun hadde ikke blitt sykepleier for å tilfredsstille nykkene til A-kjendiser. Men hun ble tiltrukket av at klinikken hadde forpliktet seg til å gi lokalbefolkningen gratis behandling, og dens motto samsvarte med hennes egne verdier: Vi er alltid her for å hjelpe. Det skadet selvfølgelig ikke at lønnen var mer enn dobbelt så høy som den hun fikk i London.

Med en gang de hadde flyttet inn i huset ved stranden, visste Willow at hun hadde tatt riktig beslutning. Dagene var fylt med lys og latter, og Maisie lærte mer av omverdenen enn hun ville ha gjort ved å tilbringe dagene i en barnehage i London.

Hun hadde kanskje ikke den store familien hun alltid hadde drømt om, men hun hadde Maisie, og det var nok. Og på ei øy som Saint Victoria var det nesten umulig å unngå å bli kjent med alle andre. På mange måter var naboene som en familie. Mrs. Jean, den nysgjerrige, men velmenende naboen hennes, passet gjerne Maisie sammen med sine egne barnebarn, og det var et samhold på øya som Willow aldri før hadde opplevd. Kollegene hennes lot henne stadig få vite at hun var uunnværlig. Hun følte seg så knyttet til vennene på jobben at de var som en slags familie, de også.

Når det gjaldt kjærlighet … Det fantes mange forskjellige former for kjærlighet. Hun følte seg elsket av menneskene i livet sitt. Men når det gjaldt romantisk kjærlighet, så hadde hun prøvd det, og det hadde ikke endt særlig bra.

Hvordan skulle hun noensinne kunne vite om noen bare sa det de trodde at hun ønsket å høre, akkurat som Jamie hadde gjort? Det var umulig å vite sikkert. Den eneste sikre måten å beskytte seg selv på, var å holde seg unna kjærlighetsforhold resten av livet.

Willow hadde akseptert at romantikk ikke kom til å bli en del av livet hennes. Men ikke alle på øya virket like villige til å akseptere det. Apropos: Naboen hennes, Mrs. Jean, var ute i hagen og plukket rosmarin. Det virket som om hun hadde gjort det til sin oppgave å sørge for at Willow fikk seg en kjæreste, og hun ignorerte alle hint om at det ikke kom til å skje.

«God morgen», ropte Mrs. Jean da Willow nærmet seg. «Jeg la merke til at dere sto sent opp i dag.»

Willow smilte. Alle visste at Maisie pleide å våkne tidlig. I dag hadde de stått opp klokken åtte. «Maisie var oppe litt lenger enn vanlig i går kveld, så vi trengte å sove litt lenger i dag.»

«Å. Jeg trodde at du kanskje hadde vært på et hett stevnemøte.»

«Ikke med mindre din definisjon på det er å spille spill og deretter prøve å få en overtrett treåring oppi badekaret.»

Mrs. Jean snøftet. «Du bruker all tiden din på å jobbe og ta deg av Maisie. Du trenger litt tid for deg selv av og til.»

«Å, er dette et tilbud om å sitte barnevakt?»

«Du vet at Maisie alltid er velkommen. Jeg kan godt passe henne på fredag kveld.»

«Det ville vært kjempefint. Jeg har behov for å komme à jour med papirarbeidet på klinikken.»

«Jeg tilbyr meg ikke å sitte barnevakt for at du skal gjøre papirarbeid. Jeg vil at du skal komme deg ut og ha det gøy. Dra til Williamtown og møte noen unge menn. Det var det jeg ville gjort hvis jeg hadde vært på din alder.»

Willow tvilte på det. Mrs. Jean hadde åtte barn og mange barnebarn. Selv om hun ikke visste om kjærlighetssorgen Willow hadde opplevd, burde hun i det minste forstå at hun ikke hadde tid til menn.

«Mrs. Jean, selv om jeg hadde hatt tid til menn, vet du like godt som meg at det ikke finnes særlig mange enslige på Saint Victoria. Jeg skjønner ikke hvordan jeg skulle få meg en kjæreste på ei så lita øy.»

«Hva med en av de hyggelige legene du jobber sammen med?»

«Det er utelukket. Jeg ville aldri vært sammen med en av kollegene mine. Jobben min er viktig for meg, og kjærlighetsforhold kompliserer alt.»

«Hva med en av kjendisene som kommer for å bli behandlet der? Fikk ikke en stor Hollywood-stjerne nettopp fjernet galleblæren? Du må da i det minste ha prøvd å få telefonnummeret hans.»

Willow lo. «Når jeg ikke vil komplisere ting ved å bli sammen med en kollega, vil jeg definitivt ikke komplisere ting ved å bli sammen med en pasient. Da ville jeg miste jobben.»

«Hvem trenger en jobb hvis man kan kapre en filmstjerne eller en oljesjeik?»

«Mrs. Jean!»

Mrs. Jean himlet med øynene. «Ja vel, jeg forstår. Du har dine prinsipper eller noe sånt tøys. Du går ikke ut med pasienter. Vi må finne en annen løsning.»

«Beklager, men selv om jeg hadde hatt lyst til å få meg en kjæreste, er jeg redd for at jeg ville være et håpløst tilfelle. Alle på øya er enten opptatt eller kolleger, naboer eller venner av meg.»

«Jeg ville ikke være så sikker på det. Hva med den kjekke mannen som kommer gående bortover stranden?»

Willow snudde seg overrasket. Nykommere kom sjelden forbi dette avsidesliggende stedet. Noen meter unna gikk en høy mann med lysebrunt hår. Den hvite skjorten og slipset passet definitivt ikke inn her, og den bleke huden viste at han ikke var vant til å være i solen. Han var barbent og hadde brettet opp buksen, og han hadde sko og en dressjakke i den ene hånden og en dokumentmappe i den andre.

Det brune håret hang ned i pannen på en måte som ga Willow lyst til å stryke det vekk fra de brungrønne øynene hans. Han var tynn, men beveget seg på en måte som tydet på at han var vant til å være mer muskuløs. Kanskje han var i ferd med å komme seg igjen etter en langvarig sykdom. Eller kanskje han bare ikke var vant til å gå på varm sand.

Da han så bort på Willow, smilte han, og det gikk et støt gjennom Willow. Det var noe ved munnen hans som fanget oppmerksomheten hennes, selv om hun ikke kunne sette fingeren på hva det var. Kanskje det var formen på kjeven som fikk ham til å virke veldig … fristende å kysse.

«Ikke dårlig», mumlet Mrs. Jean.

Lyden av stemmen hennes fikk Willow tilbake til virkeligheten, og hun irettesatte seg selv for å ha hatt så absurde tanker om en fremmed mann. Da mannen bøyde seg ned for å snakke med Maisie, ble morsinstinktet vekket.

«Maisie, du vet at du ikke skal snakke med fremmede.»

Hun prøvde å lyde streng, men hun hadde vanskelig for å være streng overfor Maisie, og det var så sjelden å se fremmede på denne delen av øya at hun hørtes mer nysgjerrig enn streng ut.

Hun la merke til at de brungrønne øynene sto til det lysebrune håret. Hun lurte på om han var en turist som hadde gått seg vill, men han så mer ut som en advokat enn en turist.

«Beklager at jeg forstyrrer», sa han og kom nærmere. «Jeg ville bare gi henne en kompliment for det fine sandslottet.»

Willow hørte at han var fra Nord-London, og ting begynte å falle på plass. Kanskje han faktisk var advokat. Legatet som bestemoren hadde opprettet, var ikke stort, men nok til at Maisie ville ha litt penger hvis noe skulle skje med Willow. I London hadde en advokat en gang i året kommet og sjekket at Maisie hadde det bra. Bestemoren hadde ønsket det, ettersom Willow og Maisie var alene i verden. Etter at de flyttet, hadde Willow gått ut ifra at firmaet ville gjennomføre undersøkelsene via videokonferanser istedenfor å sende en person helt hit. Men bestemor hadde vært litt av en kvinne. Hun hadde antakelig truet med å hjemsøke firmaet fra graven hvis de ikke gjorde sin plikt.

«Du må være fra Camden», sa Willow. Det var området hvor firmaet lå.

Han virket overrasket. «Ja, det er jeg. Theo Moore. Jeg ser etter Willow Thompson.»

«Jeg er Willow, og dette er min datter Maisie.»

Et øyeblikk kunne Willow ha sverget på at mannen ikke klarte å komme på noe å si. Kanskje han var nokså ny i jobben. Eller kanskje han bare var trett etter reisen. Men så svelget han tungt. «Maisie», sa han lavt. «Du valgte et pent navn til henne.»

Willow måtte smile. Hun elsket å si navnet til Maisie. «Vi synes begge at det passer veldig godt, ikke sant, Maisie?» Den lille jenta nikket bestemt.

Theo sa ikke noe, og det virket som om han prøvde å ta seg sammen. Willow skjønte at han måtte være sliten.

«Kommer du rett fra flyplassen?»

«Ja. Jeg beklager virkelig at jeg bare dukker opp på denne måten. Jeg burde ha underrettet deg om at jeg skulle komme, men jeg visste bare at dere bodde på Saint Victoria. Det krevde litt detektivarbeid å oppspore dere.»

«Det var overraskende å høre. Jeg trodde jeg oppga den nye adressen min til firmaet da vi flyttet.»

Han så undrende på henne. «Firmaet hadde den gamle London-adressen din. Jeg fikk høre av naboene deres at dere hadde flyttet.»

I øyekroken så Willow at Mrs. Jean nærmet seg. «Vil du bli med inn og få litt limonade?» spurte hun raskt. «Du er sikkert trett etter reisen.»

Igjen så han overrasket ut, men sa: «Ja takk, gjerne. Det er mye vi må diskutere, og det er antakelig best at vi går igjennom det inne i huset.»

Willow skjønte ikke hva det var de måtte diskutere, siden de årlige besøkene pleide å være temmelig korte. Hun antok at siden Theo Moore hadde reist helt fra London, kom besøket til å vare lenger enn vanlig for å rettferdiggjøre utgiftene.

Til hennes overraskelse stakk Maisie hånden sin inn i Theos da de gikk mot huset. Det virket som om Theo ble glad for det.

Hjertet til Willow gjorde et hopp. Ro deg ned, sa hun til seg selv. Hun hadde kjent denne mannen i førti sekunder, og likevel slukte hun ham med øynene som en tenåring på skolefest. Hun så vekk og håpet at han ikke hadde lagt merke til at hun stirret på ham.

Da de passerte Mrs. Jean, sendte hun Willow et blikk som Willow tolket som Ikke ødelegg dette. Willow sendte henne et blikk som hun håpet Mrs. Jean ville tolke som Ikke gjør et så stort nummer av alt mulig. Mrs. Jean fnøs og gikk tilbake til huset sitt.

Willow, Theo og Maisie gikk inn bakdøren og inn på kjøkkenet, og Willow tok en mugge med limonade ut av kjøleskapet.

«Jeg kan skjenke», sa Maisie.

«Muggen er for tung, vennen min. Men du kan hente tre store glass i skapet.» Hun kikket bort på Theo. «Maisie er i den alderen hvor hun elsker å hjelpe til.»

«Det ser jeg», svarte han, mens Maisie strakte på seg for å nå opp til glassene. «Jeg liker også å hjelpe til. Får jeg lov til å løfte deg opp, Maisie?» Han så bort på Willow, som nikket.

Maisie nikket også, og Theo løftet henne akkurat høyt nok opp til at hun kunne få tak i tre glass og sette dem på kjøkkenbenken.

«Hun liker deg visst», sa Willow. «Vanligvis er hun veldig opptatt av å gjøre alt selv.»

«Jeg har blitt fortalt at jeg pleier å gjøre et godt førsteinntrykk», sa han, og Willow ble litt mo i knærne da han smilte igjen.

Hun grep tak i en stol ved kjøkkenbordet for å støtte seg. «Skal vi sette oss? Du har sikkert behov for å hvile etter å ha reist så langt.»

«Ja.» Han satte seg ved bordet og tok en slurk av limonaden. «Dette er veldig snilt av deg. Jeg har ikke drukket noe siden flyturen.»

«Bare hyggelig. Vi londonere må hjelpe hverandre.»

Han gjorde en håndbevegelse mot stranden utenfor kjøkkenvinduet. «Dette er noe helt annet enn London.»

«Ja, det var det som var tanken.»

«Det er et interessant valg å bosette seg med et barn så langt hjemmefra.»

Hun stivnet. Det var frekt av en advokat å si noe sånt. «Saint Victoria er hjemmet vårt nå. Det er kanskje ukonvensjonelt, men jeg tror at Maisie lærer mye mer av opplevelsene hun får her enn i en barnehage i London.»

«Du har sikkert rett. Jeg mente bare at dere er langt fra familien deres.»

«Familien?» Hun så undrende på ham. «Hva mener du? Jeg trodde at firmaet som styrer legatet til bestemor, visste at Maisie og jeg ikke har andre slektninger.»

Nå var det han som så forvirret ut. «Legat? Hvilket legat?»

«Legatet til bestemor, Vera Brown. Det som hun satte opp til fordel for Maisie før hun døde. Er det ikke det du har kommet for å snakke om? Er du ikke en av advokatene i firmaet? Da jeg nevnte firmaet, sa du at de hadde min gamle adresse.»

«Jeg er redd jeg ikke skjønte hva du mente med firmaet. Jeg trodde du mente fertilitetsklinikken. Den du gikk til for … for å få Maisie.»

Willow ble kald inni seg.

«Jeg har lett etter deg i månedsvis», sa han. «Klinikken ga meg en adresse, men du har flyttet flere ganger. Til slutt fant jeg ut at du bodde på Saint Victoria.»

Hun visste allerede svaret, men hvisket: «Hvorfor har du lett etter meg i månedsvis?»

«Fordi jeg ville treffe datteren min.»

Hun ristet på hodet. «Du kan ikke mene det jeg tror du gjør.»

«Jo. Jeg er Maisies far.»

